b'\n_START_ARTICLE_\nVirginsk poppel\n_START_SECTION_\nBeskrivelse\n_START_PARAGRAPH_\nBarken er f\xc3\xb8rst lysegr\xc3\xb8n og glat, men senere bliver den gulbrun. P\xc3\xa5 gamle grene og stammer er barken gr\xc3\xa5 og furet. Knopperne er spredtstillede og tilliggende med en en kraftig og femkantet, harpikskl\xc3\xa6dt endeknop._NEWLINE_Bladene er trekantede (deraf navnet "deltoides" = \'som ligner delta\', dvs. det gr\xc3\xa6ske bogstav \xce\x94, der svarer til D i det latinske alfabet) med en rundtakket og gennemsigtig rand. Oversiden er skinnende gr\xc3\xb8n, mens undersiden er noget mere mat og lys i farven. Tr\xc3\xa6et er s\xc3\xa6rbo, s\xc3\xa5dan at der findes rent hanlige og rent hunlige individer. Blomstringen sker kort f\xc3\xb8r l\xc3\xb8vspring, hvor de lange rakler er meget p\xc3\xa5faldende. Fr\xc3\xb8ene er forsynet med lange fr\xc3\xb8haler, s\xc3\xa5 jorden kan v\xc3\xa6re helt hvid under tr\xc3\xa6et, n\xc3\xa5r det f\xc3\xa6lder fr\xc3\xb8ene._NEWLINE_Rodnettet er bedst udviklet hos fr\xc3\xb8formerede planter, men under alle omst\xc3\xa6ndigheder udvikles det helt \xc3\xb8verligt i jorden. Tr\xc3\xa6er, som f\xc3\xa5r r\xc3\xb8dderne d\xc3\xa6kket af slam under for\xc3\xa5ret oversv\xc3\xb8mmelser, udvikler nye r\xc3\xb8dder h\xc3\xb8jere p\xc3\xa5 stammen._NEWLINE_P\xc3\xa5 hjemstedet kan man finde tr\xc3\xa6er med h\xc3\xb8jder over 50 m, men i Danmark bliver h\xc3\xb8jde x bredde n\xc3\xa6ppe over 30 x 20 m. \xc3\x85rstilv\xc3\xa6ksten er st\xc3\xa6rkt afh\xc3\xa6ngig af iltindhold og g\xc3\xb8dningskraft i jorden. Der er set tre\xc3\xa5rige tr\xc3\xa6er p\xc3\xa5 13 meters h\xc3\xb8jde.\n_START_SECTION_\nHjemsted\n_START_PARAGRAPH_\nVirginsk poppel vokser naturligt i plantesamfund langs floderne i pr\xc3\xa6rieomr\xc3\xa5derne USA og Canada mellem 28\xc2\xb0 N og 46\xc2\xb0 N. L\xc3\xb8vskovene danner artens \xc3\xb8stgr\xc3\xa6nse, mens det er h\xc3\xb8jden over havet, der danner vestgr\xc3\xa6nsen. I udbredelsesomr\xc3\xa5det findes den sammen med bl.a. amerikansk humleb\xc3\xb8g, amerikansk n\xc3\xa6ldetr\xc3\xa6, askebladet l\xc3\xb8n, Nyssa sylvatica, r\xc3\xb8dask og sortbirk.'